**“ Разгадай климатичната загадка и премини към екологичната препратка“**

**Авторски екип:**

*Кристиан Александров Станчев,11клас, ПМГ “Константин Величков“,**ул.“Сан Стефано" e-mail:* *mg\_t@abv.bg*

*Надежда – Мария Борисова Венчева,11 клас, ПМГ “Константин Величков“,ул.“Сан Стефано" e-mail:* *mg\_t@abv.bg*

*Ръководител- Мая Любомирова Зафирова, ПМГ “Константин Величков“ , “ул.“Сан Стефано" e-mail:* *mg\_t@abv.bg*

**Въведение:** Новата реалност, свързана с настъпващите климатични промени изисква от модерното образование да оптимизира процеса на обучение, да повиши неговата ефективност и да осъществи навлизането на иновации, които да подпомогнат реализирането на един от ключовите приоритети на Европейската комисия в областта на образованието и обучението, а именно формиране на различни компетентности в областта на устойчивостта.

Необходими са нови знания, умения и нагласи, които да провокират ново мислене и нови действия, чрез които да изградим ново отношение към нашата планета Земя и нейното опазване.

**Работен процес:** Вдъхновението да започнем работата по настоящия проект дойде след като миналата учебната година участвахме в реализирането на два ученически проекта на екологична тематика.

“Зеленото бъдеще и как се разбира днес“ под егидата на Българо- Германската камара, с участието на ученици от 12 клас. Неговата цел беше да се осъществи връзка между Институции, свързани с реализирането на екологични проекти и училищата в няколко Общини на България.

Вторият проект “Пътешествие в Биосферата“ се осъществи, благодарение на инициативността и креативността на ученици от 10 клас, които решиха да направят забавно и интересно преживяване изучаването на учебния материал по екология. Това, което обедини двата проекта и мултиплицира ефекта от работата по тях, беше представянето им пред ученици от 8 и 10 клас по метода “Връстници, обучават връстници“ в часовете по биология и здравно образование.

Работата се оказа „заразителна“ и учениците от посочените класове със завиден ентусиазъм започнаха да търсят материали, източници и средства за подготовка и реализация на нови индивидуални екологични проекти. Стремяха се да надграждат показаното от техните връстници, да усвояват нови умения и да надскачат другите и себе си при реализирането на интересни идеи на екологична тематика. Именно този “ефект на доминото“ провокира създаването на настоящия проект. Търсихме достъпна, актуална и интересна за различни възрастови групи тема и установихме, че в повечето източници на информация-интернет, телевизионни програми, новини и др. все по-често се говори за настъпващите климатичните промени.

Според нас, за да има компетентни и способни хора, които да разбират и решават проблемите, свързани с климатичните промени, на първо място е необходимо те да бъдат образовани и подготвени за тях още от по-ранна възраст. В тази връзка решихме да насочим вниманието на учениците от нашето училище към темата за климатичните промени и да задълбочим техните познания за климата. Искахме да излезем извън рамките на обичайното споделяне на съответната информация и да повишим ефективността на обучението. Така, като добавихме голяма доза ентусиазъм достигнахме до идеята да създадем образователна игра, която нарекохме “По-по-знай!“. Играта включва 30 карти с по 3 понятия, свързани с климата и климатичните промени, 3 специални карти, речник на понятията и указание с правилата. Участниците се разпределят по двойки. Има 3 кръга с различна сложност, развиващи различни умения. Продължителността на играта зависи от поставените цели за съответния час, броя и възрастта на участниците, както и времето за обсъждане на въпроси, свързани с по-малко познатите понятия.

**Развити компетенции:** Играта дава възможност да сеобогатят знанията за природните явления, свързани с климатичните промени; Да се провокира загриженост за последствията от човешката дейност върху природата, както и да се акцентира върху влиянието на всеки човек за състоянието на планетата ни; Доразвива дигиталните умения на учениците /за изработването на дизайна на картите и указанието; Води до усъвършенстване на комуникативните умения, формиране на общи ценности, свързани с подобряване на екологичното състояние на планетата и умения за екипност.

**Постигнати учебни цели:** Активно прилагане на метода „Връстници обучават връстници“ като атрактивен, нестандартен, резултатен, интересен и забавен метод на обучение;Представяне на играта до момента в две възрастови групи- в 5 и в 9 клас, в часа на класа и поясняване на основни понятия, свързани с климата и климатичните промени; Заинтригуване на учениците и насочване на вниманието им към тази актуална тема и провокиране на отговорно отношение и заинтересованост по въпросите, свързани с климатичните промени;Повишаване на мотивацията за учене; Реализиране на метода „Учене чрез преживяване“, който разкрива неподозирани творчески способности във всички участници в процеса, формира нови общи ценности за съпричастност към проблемите, свързани с промяната на климата.

**Новаторство и творчество:** Дизайнът, материалите и кои понятия да се използват на

съответните карти на образователната игра са изцяло резултат на творчеството и усилията на учениците от 11 клас, които ползваха различни интернет ресурси.

**Постигнати резултати:** Създаване на забавна, достъпна за всички възрастови групи образователна игра, която не само запознава участниците с основни понятия, свързани с климата и климатичните промени, но и развива творчеството, креативността на участниците, помага за развитието на чувството за екипност и не на последно място създава общ дух на ведро и добро настроение, което оставя своят отпечатък за дълго време след приключване на играта; Популяризиране на образователната игра при различни възрастови групи ученици от 5 и 9 клас.Прилагане на модела “Поставяне на учениците в центъра“ при обучението им на екологична тематика, което означава, че всички изработени материали и провеждането на играта – всичко е реализирано от ученици за ученици.

**Заключение:** Считаме, че такъв тип игра може да има изключително широко приложение, защото може да се използва на практика при всички възрастови групи ученици и хора, които проявяват интерес към въпросите, свързани с климатичните промени.Може да се използва за разнообразяване на часовете по биология, география, час на класа и в часовете по езиково обучение -английски, немски, френски, испански и др. от преподавателите по съответните предмети или от класните ръководители.

Възможно е от нея да се възползват студенти по екология или педагогика, които са на стаж в училищата или за общи активности с някои от класовете. Играта може да е от полза за семейства с деца, които отделят време за забавно и полезно преживяване заедно. Няма никакви ограничения да се използва и на други езици зад граница.

Според нас знанията за климатичните промени са основополагащи за предприемането на действия, свързани с устойчивостта.

 Уверени сме, че много хора играейки и забавлявайки се, учат по-бързо и запомнят по-добре и сме щастливи, че разпространявайки знания, свързани с понятия за климата и климатичните промени, сбъдваме нашият принос за по-добро общо бъдеще!